|  |  |
| --- | --- |
|  | **OBČINA TRBOVLJE**  Mestni trg 4, 1420 TRBOVLJE |

tel.: 03/56-34-800, obcina.trbovlje@trbovlje.si

Številka: 354 – 1/2025-1

Datum: 7. 1. 2025

Občina Trbovlje na podlagi Pravilnika o dodeljevanju finančnih sredstev iz občinskega proračuna za spodbujanje izvajanja ukrepov učinkovite rabe energije in izrabe obnovljivih virov energije v gospodinjstvih na območju Občine Trbovlje (Uradni vestnik Zasavja, št. 15/19) in Pravilnika o spremembah in dopolnitvah pravilnika o dodeljevanju finančnih sredstev iz občinskega proračuna za spodbujanje izvajanja ukrepov učinkovite rabe energije in izrabe obnovljivih virov energije v gospodinjstvih na območju Občine Trbovlje (Uradni vestnik Zasavja, št. 30/19) objavlja:

**J A V N I R A Z P I S**

**Za nepovratne finančne spodbude za vgradnjo toplotne črpalke za centralno ogrevanje stanovanjske stavbe na območju občine Trbovlje v letu 2025**

**1. Naziv in sedež dodeljevalca finančnih spodbud**

Občina Trbovlje, Mestni trg 4, 1420 Trbovlje, tel. (03) 77 79 900, e-pošta: [obcina.trbovlje@trbovlje.si](mailto:obcina.trbovlje@trbovlje.si).

**2. Predmet in namen javnega razpisa**

Občina Trbovlje razpisuje nepovratne finančne spodbude za nakup in vgradnjo toplotnih črpalk za centralno ogrevanje eno ali večstanovanjskih stavb na območju občine Trbovlje, do višine razpoložljivih sredstev v občinskem proračunu za leto 2025.

Namen javnega razpisa je povečanje rabe obnovljivih virov energije in večja energijska učinkovitost v stanovanjskih stavbah, ter zmanjšanje prekomerne onesnaženosti zraka z delci PM10 in s tem izboljšanje kakovosti zunanjega zraka.

**3. Pogoji za sodelovanje na javnem razpisu**

Na javnem razpisu lahko kot vlagatelj kandidira vsaka fizična oseba s stalnim prebivališčem v občini Trbovlje, ki je investitor in:

* lastnik ali solastnik nepremičnine, stanovanjske stavbe ali stanovanja v večstanovanjski stavbi, kjer bo izveden ukrep, ki je predmet javnega razpisa (v nadaljnjem besedilu: lastnik);
* imetnik stavbne pravice na nepremičnini, kjer bo izveden ukrep, ki je predmet javnega razpisa;
* družinski član lastnika nepremičnine, stanovanjske stavbe ali stanovanja v večstanovanjski stavbi, kjer bo izveden ukrep, ki je predmet javnega razpisa;
* najemnik nepremičnine, stanovanjske stavbe ali stanovanja v večstanovanjski stavbi, kjer bo izveden ukrep, ki je predmet javnega razpisa.

Nepremičnina, stanovanjska stavba oziroma stanovanje v večstanovanjski stavbi, kjer bo izveden ukrep, ki je predmet tega javnega razpisa, mora biti v izključni lasti fizične osebe/oseb.

Kot fizična oseba po tem javnem razpisu se ne šteje samostojni podjetnik ali fizična oseba, ki samostojno opravlja dejavnost kot poklic, oziroma je registrirana za opravljanje dejavnosti na podlagi posebnega zakona.

Lastništvo predmetne stanovanjske stavbe oziroma stanovanja v večstanovanjski stavbi bo preverjeno z vpogledom v elektronsko Zemljiško knjigo (eZK).

Vlagatelj mora pred izvedbo naložbe, ki je predmet tega javnega razpisa, zagotoviti, da so z izvedbo ukrepov seznanjeni morebitni lastniki, solastniki oziroma etažni lastniki nepremičnine, stanovanjske stavbe oziroma stanovanja v večstanovanjski stavbi. Vlagatelj s podpisom izjave o sprejemanju pogojev jamči, da je za potrebe izvajanja ukrepov, ki so predmet tega javnega razpisa, pridobil njihovo soglasje.

Pravica do nepovratne finančne spodbude se dodeli za nakup in vgradnjo električne, plinske sorpcijske ali hibridne toplotne črpalke tip zrak/voda, voda/voda ali zemlja/voda za centralno ogrevanje eno- ali večstanovanjske stavbe na območju občine Trbovlje, izvedene **v obdobju enega leta pred oddajo vloge**, kar se dokazuje z računom za izvedbo investicijskega ukrepa (datum opravljene storitve), do porabe sredstev.

Za toplotno črpalko mora biti pridobljena **odločba o dodelitvi pravice do nepovratne finančne spodbude Eko sklada ali odločba o dodelitvi kredita Eko sklada, in sicer iz javnega poziva 114SUB-OB24 »Nepovratne finančne spodbude občanom za nove naložbe rabe obnovljivih virov energije in večje energijske učinkovitosti stanovanjskih stavb«**.

Nova toplotna črpalka za centralno ogrevanje stanovanjske stavbe mora zamenjati staro kurilno napravo **na les ali premog**, razen če je stavba novogradnja. Vlagatelji, ki so menjali druge naprave za ogrevanje (plinske peči, peči na kurilna olja, itd.), do nepovratne finančne spodbude niso upravičeni.

Če stavba ni novogradnja, vlagatelj ni upravičen do nepovratne finančne spodbude, če ne izkaže obstoja stare kurilne naprave, ter v primeru, ko stara kurilna naprava po vgradnji nove toplotne črpalke za centralno ogrevanje stanovanjske stavbe ni bila odstranjena.   
  
Nepovratna finančna spodbuda za naložbo vgradnje toplotne črpalke za centralno ogrevanje stanovanjske stavbe ne more biti dodeljena, če je na tem območju drug prednostni način ogrevanja (npr. daljinsko ogrevanje).

Priznani stroški vključujejo:

* nakup in vgradnjo ene ogrevalne toplotne črpalke na stanovanjsko enoto;
* nakup in vgradnjo hranilnika toplote, vodnega toplotnega zbiralnika ter povezavo s toplotno črpalko;
* izvedbo zemeljskega kolektorja ali vrtin;
* električne in strojne instalacije za potrebe delovanja in krmiljenja sistema ter zagon sistema.

**4. Višina nepovratne finančne spodbude**

Višina nepovratne finančne spodbude znaša do 15 % priznanih stroškov naložbe, vendar ne več kot 1.200,00 EUR za naložbo vgradnje toplotne črpalke za centralno ogrevanje stanovanjske stavbe na območju občine Trbovlje.

Sredstva se bodo dodeljevala do porabe sredstev, v skladu s proračunom Občine Trbovlje za leto 2025, po zaporedju predloženih popolnih vlog. Prednostno se bodo obravnavale popolne vloge, ki zaradi porabe proračunskih sredstev v letu 2024 niso bile realizirane. Skupna višina sredstev po tem javnem razpisu za leto 2025 znaša 35.000,00 EUR.

**5. Dodatne zahteve in pogoji za kandidiranje na javnem razpisu**

a) pravočasna in popolna vloga

Osnovni pogoj za dodelitev nepovratne finančne spodbude je pravočasno oddana in popolna vloga.

Vloga je pravočasna, če je oddana v času od objave javnega razpisa do vključno 30. 11. 2025.

Vloga je popolna, ko vlagatelj predloži v celoti in pravilno izpolnjen OBRAZEC A in obvezne priloge:

* Izjava vlagatelja o sprejemanju pogojev, s katero jamči, da je pridobil soglasje lastnikov oziroma solastnikov objekta za izvedbo investicijskega ukrepa;
* kopijo računa izvajalca za nakup in vgradnjo ogrevalne toplotne črpalke s pripadajočo inštalacijo za priklop, ki mora vključevati popis del in opreme, vrsto in točen tip ter proizvajalca toplotne črpalke;
* kopijo odločbe Eko sklada o dodelitvi pravice do nepovratne finančne spodbude za nakup in vgradnjo ogrevalne toplotne črpalke ali kopijo odločbe Eko sklada o dodelitvi kredita;
* fotografije prostora z vgrajeno toplotno črpalko, pri toplotni črpalki tipa zrak/voda tudi fotografije lokacij, kamor sta nameščeni zunanja in notranja enota oziroma krmilni del toplotne črpalke;
* fotografije stare kurilne naprave, ki je bila zamenjana, razen v primeru, da je stavba novogradnja;
* kopijo gradbenega dovoljenja za stavbo, na kateri je bila izvedena naložba, v primeru, da je stavba novogradnja;
* vodno dovoljenje Direkcije Republike Slovenije za vode v primeru vgradnje ogrevalne toplotne črpalke voda-voda;
* drugo dokazilo, ki izkazuje ustreznost izvedbe ukrepa.

K obrazcu A je potrebno priložiti še obrazec B (če vlagatelj ni lastnik stavbe ali če obstaja več solastnikov nepremičnine), podpisan obrazec C (vzorec pogodbe), podpisan obrazec D (izjava o varstvu osebnih podatkov).

Če je vloga nepopolna, pristojni organ od vlagatelja zahteva dopolnitev vloge v 15 dneh od prejema poziva za dopolnitev vloge. V kolikor vlagatelj vloge ne dopolni v zahtevanem roku, jo organ s sklepom zavrže.

Če vlagatelj pomanjkljivosti odpravi v zahtevanem roku, se šteje, da je bila vloga vložena takrat, ko je vloga popolna.

Vložena dokumentacija, ki je priloga vloge, se vlagatelju ne vrača.

b) izvedba naložbe v skladu z veljavno zakonodajo

Nepovratna finančna spodbuda se dodeli le za naložbe, izvedene skladno z vsemi veljavnimi predpisi s področja gradnje objektov, energijske učinkovitosti stavb, predpisi, ki urejajo področje proizvodov, povezanih z energijo, ter drugimi veljavnimi predpisi.

c) prepoved dodelitve nepovratne finančne spodbude za vgradnjo rabljene opreme

Nepovratna finančna spodbuda ne more biti dodeljena za naložbe, ki vključujejo dobavo in vgradnjo rabljenih naprav in opreme.

d) izvedba naložbe s strani usposobljenega izvajalca z registrirano dejavnostjo

Vgradnjo in zagon posameznih naprav in opreme lahko opravi le za to usposobljen izvajalec z registrirano dejavnostjo.

e) prepoved odtujitve naložbe, ki je bila predmet nepovratne finančne spodbude

Vgrajenih naprav in opreme, za katere je bila dodeljena nepovratna finančna spodbuda, ni dovoljeno odstraniti najmanj 3 (tri) leta po izplačilu nepovratne finančne spodbude.

**6. Pridobitev obrazcev in informacij o javnem razpisu**

Javni razpis in dokumentacija za prijavo z obrazci sta na voljo na spletni strani [www.trbovlje.si](http://www.trbovlje.si).

Informacije o javnem razpisu lahko vlagatelji pridobijo po telefonu na številki 03 77 79 930 v času uradnih ur ali na elektronskem naslovu: [dusanka.spilar@trbovlje.si](mailto:dusanka.spilar@trbovlje.si).

**7. Rok in način prijave**

Rok za predložitev vlog je 30. 11. 2025. Obravnavane bodo vloge, ki bodo na Občino Trbovlje prispele do datuma za predložitev. Nepovratna sredstva se bodo dodeljevala do porabe sredstev po zaporedju predloženih popolnih vlog.

Vlagatelj vloži pisno vlogo na predpisanih obrazcih z vsemi dokazili in prilogami osebno ali po pošti na naslov: Občina Trbovlje, Mestni trg 4, 1420 Trbovlje s pripisom »Javni razpis toplotne črpalke 2024«.

**8. Postopek obravnave vlog**

Vloge bo obravnavala komisija, ki jo s sklepom imenuje župan. Komisija bo obravnavala vse podane vloge, ki bodo prispele do roka za prijavo na javni razpis.

Vloge se odpirajo vsak mesec po vrstnem redu prejetja. Odpiranje vlog ni javno. Prispele vloge bo pregledala in strokovno ocenila komisija.

V primeru, da je v seznam popolnih vlog uvrščenih več vlog, kot je na voljo sredstev, se sredstva razdelijo popolnim vlogam na začetku seznama, glede na vrstni red datuma in ure prejema ter razpoložljiva sredstva.

S sklepom se zavržejo vloge:

- ki so prispele po zaključku javnega razpisa;

- nepopolne vloge, ki jih v navedenem roku vlagatelj ne dopolni ali jih dopolni neustrezno.

Z odločbo se zavrnejo vloge:

- ki so neutemeljene;

- ki so vsebinsko neustrezne;

- ki ne izpolnjujejo pogojev za prijavo.

O dodelitvi sredstev vlagateljem bo odločeno z odločbo, v kateri bo navedena višina odobrenih nepovratnih finančnih spodbud.

Vlagatelji bodo o izidu javnega razpisa pisno obveščeni z odločbo ali sklepom.

**9. Pogoji za izplačilo nepovratne finančne spodbude**

Nepovratna finančna spodbuda bo izplačana na podlagi sklenjene pogodbe o izplačilu nepovratne finančne spodbude, skladno z izdano dokončno odločbo, s katero je bila vlagatelju dodeljena pravica do nepovratne finančne spodbude.

Nepovratna finančna spodbuda se izplača ob razpoložljivih sredstvih najkasneje v 30 (tridesetih) dneh po podpisu pogodbe na transakcijski račun upravičenca.

Popolne vloge vlagateljev, ki zaradi porabe proračunskih sredstev v tekočem letu niso realizirane, se, v kolikor so v naslednjem letu zagotovljena proračunska sredstva, ob upoštevanju vrstnega reda prispetja prenesejo v naslednje leto in se takrat obravnavajo prednostno, po načelu vrstnega reda prispetja.

Vlagatelj lahko vloži pritožbo za preveritev utemeljenosti odločbe v roku 8 dni od prejema odločbe pri županu Občine Trbovlje. Pritožba se lahko vloži pisno ali ustno na zapisnik pri organu, ki je odločbo izdal. V pritožbi morajo biti natančno opredeljeni razlogi, zaradi katerih je vložena pritožba. Predmet pritožbe ne morejo biti postavljena merila za dodelitev nepovratne finančne spodbude.

**10. Nadzor**

Občina Trbovlje ima pravico kadarkoli v obdobju od izdaje odločbe o dodelitvi pravice do nepovratne finančne spodbude do 3 (treh) let po izplačilu nepovratne finančne spodbude z ogledi, preverjanjem dokumentacije ali na drug način preveriti namensko porabo nepovratnih sredstev, skladnost dokumentacije in izvedbe naložbe z določili javnega razpisa in veljavnimi predpisi, ter spoštovanje prepovedi odstranitve ali odtujitve predmeta nepovratne finančne spodbude. V primeru ugotovljene nenamenske porabe sredstev, kršitev predpisov ali določil pogodbe o izplačilu nepovratne finančne spodbude, je prejemnik nepovratne finančne spodbude dolžan Občini Trbovlje vrniti prejeta sredstva, skupaj z zakonskimi zamudnimi obrestmi, za obdobje od prejema do vračila neupravičeno pridobljene nepovratne finančne spodbude.

**Občina Trbovlje**

**Župan**

**mag. Zoran POZNIČ**